U ratu protiv političke korupcije i organiziranog kriminala Hrvatskoj treba pomoć izvana, kaže Joel Anand Samy iz Instituta Adriatic
U zajedničkom povjerenstvu EU i Hrvatske trebali bi se naći hrvatski predsjednik Stjepan Mesić, bivša ministrica pravosuđa Vesna Škare 
Od 2006. godine do danas postalo je jasno da je Hrvatska izgubila u ratu protiv političke korupcije i organiziranog kriminala i vrijeme je da se potraži pomoć iz inozemstva, tvrdi Joel Anand Samy iz Instituta Adriatic sa sjedištem u Rijeci, neovisne organizacije koja promiče tržišnu ekonomiju i štedljivu odnosno ograničenu državnu upravu. Sa suosnivačem Instituta Adriatic razgovarao je Damir Bebić. Institut Adriatic osuđuje ubojstvo Ive Pukanića i Nike Franjića dodajući da su se neovisnost i sloboda za sve hrvatske državljane i porezne obveznike našli pod žestokim napadom. "Duboko smo razočarani zato što trenutna hrvatska vlada nije uspjela ojačati vladavinu zakona, reformirati sudstvo te se učinkovito boriti protiv političke korupcije i organiziranog kriminala," kaže Joel Anand Samy. Institut Adriatic predlaže stoga osnivanje neovisnog povjerenstva za borbu protiv korupcije i organiziranog kriminala koje bi vodilo istragu nedavnih nasilnih ubojstava u Zagrebu te premlaćivanja poduzetnika i novinara. Vrijeme je, dodao je, da se pozove članice Europske unije da imenuju gostujuće suce i istražitelje koji bi sudili i istraživali ove gnusne zločine. U zajedničkom povjerenstvu Europske unije i Hrvatske za borbu protiv političke korupcije i organiziranog kriminala, smatra Joel Anand Samy, trebali bi se naći hrvatski predsjednik Stjepan Mesić, bivša ministrica pravosuđa Vesna Škare Ožbolt, bivši ravnatelj policije Ranko Ostojić te pošteni i kompetentni hrvatski uglednici. Joel Anand Samy dodaje da zna za više slučajeva u kojima su poduzetnici odustali od poslovanja u Hrvatskoj jer nisu mogli etički djelovati bilo zbog pritiska vlasti, onih koji su povezani s političkom korupcijom i osoba uključenih u organizirani kriminal. "Ovo nije samo izolirani problem. Radi se o vrlo dubokom strukturalnom problemu i vrlo smo otvoreno govorili u posljednje dvije godine da vlada Ive Sanadera nije kompetentna ni voljna uhvatiti se u koštac s ovim problemima. Radi se o vrlo ozbiljnom problemu kad se ljude likvidira usred bijela dana," kaže Anand. Anand dodaje da su neki europski parlamentarci otvoreno izjavili kako više ne vjeruju da je hrvatski premijer Ivo Sanader sposoban povesti kampanju protiv političke korupcije i organiziranog kriminala jer se i njega dovodi u vezu s nekim nezakonitim radnjama: "Svi građani i porezni obveznici trebali bi se pobuniti jer se radi o pitanju koje će imati posljedice na njihovu budućnost pa i na slijedeću generaciju. To se ne bi smjelo tolerirati i čini mi se odgovarajućim da pojedinci, aktivisti i reformatori traže raspisivanje novih izbora." Joel Anand Samy vjeruje da će se posljednji nasilni zločini u Hrvatskoj negativno odraziti i na ekonomskom planu: "Ulagači i poduzetnici, čak i u trenutno problematičnim vremenima na burzama, neće započinjati poslovanje u Hrvatskoj jer Hrvatska nema strukturiran sustav neovisnog pravosuđa, ne jača vladavinu zakona. Organizacije s kojima surađujemo, neki neovisni poduzetnici i ljudi iz medija sve više osjećaju da se ovo negativno odražava na dugoročan rast hrvatskog gospodarstva." Ljudi žele investirati u okruženju u kojem vladaju sigurnost i sloboda, a ne eksplozije, ubojstva i premlaćivanje novinara, zaključio je Joel Anand Samy iz Instituta Adriatic.